Document ID: 32002R2306

Komisjoni määrus (EÜ) nr 2306/2002,
20. detsember 2002,
millega sätestatakse nõukogu määruse (EÜ) nr 104/2000 üksikasjalikud rakenduseeskirjad imporditud kalandustoodete hindadest teatamise kohta
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. detsembri 1999. aasta määrust (EÜ) nr 104/2000 kalandus- ja akvakultuuritooteturu ühise korralduse kohta, [1] eriti selle artikli 29 lõiget 5,
ning arvestades järgmist:
(1) Määruse (EÜ) nr 104/2000 artikli 29 lõikega 4 nõutakse, et liikmesriigid teataksid komisjonile korrapäraselt nende turgudel või sadamates olevate teatavate toodete hinnad ja imporditud kogused.
(2) Tegelike impordikoguste arvessevõtmiseks tuleks koostada uus turgude ja importi registreerivate sadamate nimekiri.
(3) Tuleks sätestada ka võrdlushinna jälgimiseks vajalike andmete uus, kiire edastamiskord elektroonilisel kujul.
(4) Komisjoni 12. septembri 1994. aasta määrus (EÜ) nr 2211/94, milles sätestatakse nõukogu määruse (EMÜ) nr 3759/92 üksikasjalikud rakenduseeskirjad seoses imporditud kalandustoodete hindadest teatamisega, [2] viimati muudetud määrusega (EÜ) nr 2805/1999, [3] tuleks seetõttu kehtetuks tunnistada.
(5) Käesolevas määruses sätestatud meetmed on kooskõlas kalandustooteturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Liikmesriigid teatavad komisjonile määruse (EMÜ) nr 104/2000 I, II, III ja IV lisas loetletud selliste kaupade hinnad ja imporditud kogused, millele on kehtestatud võrdlushind ja mis on lubatud vabasse ringlusesse. Andmed liigitatakse TARICi koodide ja impordideklaratsiooni esitamiskuupäevade kaupa.
2. Komisjonile teatamise nõue kehtib vähemalt selliste kaupade kohta, mis on lubatud vabasse ringlusse lisas esitatud tabelis 3 loetletud turgudel või sadamates.
3. Kaupade kohta, mis on lubatud vabasse ringlusse kuu esimesest kuni viieteistkümnenda päevani, saadetakse teatis iga kuu 25. päeval või esimesel sellele järgneval tööpäeval ning kaupade kohta, mis on lubatud vabasse ringlusse kuu kuueteistkümnendast kuni viimase päevani, saadetakse teatis järgmise kuu 10. päeval või esimesel sellele järgneval tööpäeval. Teatis saadetakse komisjonile elektronpostiga lisas näidatud vormis.
Artikkel 2
Määrus (EÜ) nr 2211/94 tunnistatakse kehtetuks.
Artikkel 3
Käesolev määrus jõustub 1. jaanuaril 2003.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 20. detsember 2002

Labels: 12
8
2
6